Regjeringen lander på Ørland
SISTE: Arbeiderpartiet går inn for at Ørland blir hovedbase for de nye F-35-flyene, og at det blir en fremskutt base I Nord-Norge, nærmere bestemt på Evenes. Stortingsgruppa behandlet onsdag innstillingen til forsvarsminister Espen Barth Eide (Ap). - Bodø er praktisk talt ute av dansen, sier en sentral kilde i regjeringspartiene til VG Nett. Grunnen til at Andøya utelukkes som alternativ er samme støyproblem som i Bodø, altså kort avstand mellom flystasjon og lokalmiljø. Ørland var forsvarssjef Harald Sundes anbefaling da han la frem sitt fagmilitære råd i november i fjor. De to andre regjeringspartiene SV og Sp har onsdag ettermiddag diskusjoner om kampflybasen på sine gruppemøter. Det er ventet at de vil offentliggjøre sine synspunkter onsdag kveld. Sikre kilder i regjeringspartiene forteller til VG Nett at Sp også vil lande på samme løsning.Etter det VG Nett får opplyst, vil rundt 10 prosent av den samlede flyflåten trolig operere fra Evenes, men alt av tyngre vedlikehold vil skje på hovedflybasen på Ørland. Fordelen med Evenes skal være at man kan flytte rett inn i eksisterende infrastruktur. Flyplassen må likevel forsterkes med nærforsvar og bakketjenester. Det kan bety opp mot 100 arbeidsplasser for det lille lokalsamfunnet. Bodø vil likevel få et plaster på såret. Byen vil etter det VG Nett forstår overta hele F16-flåten, i hvert fall for en periode. To tredeler av F16- flåten er i dag stasjonert i Bodø. Når ombyggingen av Ørland skal starte må flyplassen stenge blant annet for å forlenge rullebanen. I den perioden vil hele F16-flåten bli flyttet til Bodø. Det antydes overfor VG at dette er en løsning som kan vare helt frem til 2023.SVs stortingsgruppe skal, etter det VG Nett forstår, være splittet i synet på hvor den nye kampflybasen skal ligge. Onsdag ettermiddag drev tilhengerne av de ulike alternativene intenst arbeid for sitt syn foran gruppemøtet som starter klokken 15.15 i ettermiddag. - Dette er en god, gammeldags lokaliseringsstrid, og det er ikke gitt hvordan gruppa vil konkludere, sier en kilde med nært kjennskap til den interne dragkampen i SV. Senterpartiet har ikke tatt stilling til hvor den fremskutte basen skal ligge, mens Arbeiderpartiet vil legge frem en anbefaling for sin gruppe om å gå inn for at den skal legges til Evenes. Det vil si at Andøya, Evenes og Bardufoss er alternativer for Sp. VG fikk bekreftet allerede i oktober i fjor at Ørland var favoritt til å bli hovedbase for de nye kampflyene. I 2007 var det imidlertid motsatt, og Ørland hovedflystasjon ble foreslått nedlagt. Bodø ble da anbefalt som hovedbase for de nye kampflyene F-35.Flere politikere på Stortinget forteller at de opplever kampflybasevalget som en thriller, og at spesielt politikerne fra Sør-Trøndelag holder pusten i disse dager. Fylkesordfører Tore O. Sandvik (Ap)har vært en av de ivrigste tilhengerne av Ørland-alternativet. Han mener vedtakene på dagens gruppemøter i regjeringspartiene er en milepæl, men ønsker ikke å ta seieren på forskudd. - Vi kommer til å jobbe intenst med dette helt til regningen er gjort opp, sier Sandvik. Bodø-ordfører Ole-Henrik Hjartøy forteller til VG Nett at han er kjent med signalene som kommer. - Foreløpig så må jeg bare ta til etterretning at man kommer til å fatte den dårligste beslutningen i moderne tid, sier Hjartøy til VG Nett. Han nekter imidlertid å gi opp kampen for å sikre Bodøs fremtid som havn for norske jagerfly. - Ser det mørkt ut for Bodø nå? - Dette skal ikke avgjøres før 14. juni. Men det er opplagt det du sier og jeg synes ikke dette er noen hyggelige signaler, sier ordføreren.Ørland-ordfører Hallgeir Grøntvedt var onsdag på konferanse om blant annet en kommende kampflybase på Luftmilitært samfunn i Oslo. - Jeg får noen positive signaler så vi håper at dette går veien. I hvert fall er beskjeden fra Senterpartiet at de går for en enbaseløsning på Ørland, sier Grøntvedt til VG Nett. Grøntvedt bekrefter at Sp vil gå inn for fortsatt tilstedeværelse i nord. I likhet med sin kollega i Bodø anser han ikke kampen for å være over før Stortinget har behandlet saken. - Avgjøres ikke denne saken i dag? - Vi får jo tilbakemeldinger på det. Vi har flertallsregjering og hvis regjeringen bestemmer seg, så regner vi med at det er i boks. Men frem til 14. juni så vil vi være på saken. Vi skal ikke slappe av før etter det, sier han.Sverre Myrli, som er Arbeiderpartiets forsvarspolitiske talsmann og medlem av Utenriks- og forsvarskomiteen, er taus om saken onsdag formiddag. - Vi vil legge frem et notat for gruppa, så har vi tradisjon for at gruppa bestemmer, sier Myrli. Stortingsrepresentant fra Sør-Trøndelag Heidi Greni er en av dem som holder pusten på Stortinget om dagen. - Men jeg har en veldig god magefølelse. Innstillingen ligger klart på Ørland, men det er ikke dermed sagt at det blir enstemmig i dag, sier hun. Stortingsrepresentant Gunn Karin Gjul (Ap) fra Sør-Trøndelag er også spent. - Jeg har ikke fått noen notater og er veldig spent på gruppemøtet, sier Gjul. Stortingsrepresentantene Lillian Hansen og Tor-Arne Strøm fra Nordland nekter å uttale seg om saken. - Jeg kommer ikke til å uttale meg om kampflyplass før etter gruppemøtet, sier Hansen.
Norges nye kampfly vil i all hovedsak havne i Sør-Trøndelag. Noen fly kan bli stasjonert i nord, men Bodøs 60 år som base for norske jagerfly er over.